SPOROČILO ZA JAVN OST

**58. redna seja Vlade Republike Slovenije**

17. februar 2021

**Uredba o izvedbi ukrepov kmetijske politike za leto 2021**

Vlada je izdala Uredbo o izvedbi ukrepov kmetijske politike za leto 2021 in jo objavi v Uradnem listu. Uredba o izvedbi ukrepov kmetijske politike za leto 2021 določa natančnejše postopke v zvezi z integriranim administrativnim in kontrolnim sistemom (IAKS) ter kontrolo navzkrižne skladnosti. Vključuje postopke za izvedbo ukrepov kmetijske politike, vključno s kontrolami in upravnimi ukrepi. Določa postopke oddaje vlog in zahtevkov, upravne preglede in preglede na kraju samem ter v primeru kršitev, upravne ukrepe za neposredna plačila, ukrep kmetijsko-okoljska-podnebna plačila (KOPOP), ukrep ekološko kmetovanje (EK), plačila območjem z naravnimi ali drugimi posebnimi omejitvami (OMD) in ukrep dobrobit živali (DŽ).

Uredba o izvedbi ukrepov kmetijske politike za leto 2021 predstavlja pravno podlago za izvedbo kontrol navzkrižne skladnosti za leto 2021, izvedbo ukrepov kmetijske politike, vključno z vlaganjem zbirnih vlog, ki se začne 24. februarja 2021 in vključuje vloge za plačila pomoči iz shem o neposrednih plačilih, ki se sofinancirajo iz Evropskega kmetijskega jamstvenega sklada, in zahtevke za plačila za ukrepe KOPOP, EK, DŽ ter OMD, ki se sofinancirajo iz Evropskega kmetijskega sklada za razvoj podeželja (EKSRP).

Zaradi epidemiološke situacije uredba določa tudi višjo silo in izjemne okoliščine, ki so povezane z epidemijo covid-19: z Zakonom o dodatnih ukrepih za omilitev posledic covid-19 (PKP8) sta določena dva primera izjemne okoliščine in sicer v primeru označitve živali in v primeru neizpolnjevanja zahtev glede veljavnosti izkaznic o opravljenem usposabljanju za ravnanje s fitofarmacevtskimi sredstvi (FFS) in veljavnosti potrdil o opravljenem pregledu naprav za nanašanje FFS.

Dodatno so v uredbi določeni še trije primeri izjemne okoliščine, in sicer: v primeru, ko upravičenec zaradi bolezni covid-19 med uslužbenci na upravni enoti ne more pravočasno izvesti potrebnih sprememb v registru kmetijskih gospodarstev (RKG) in posledično tudi prenosa plačilnih pravic na agenciji ter v primeru, ko upravičenec, ki za vnos zbirne vloge pooblasti izvajalca javne službe za kmetijsko svetovanje (JSKS), in zaradi bolezni covid-19 med uslužbenci, ne more vložiti zbirne vloge v roku za oddajo zbirne vloge iz prvega odstavka 10. člena te uredbe, to je do 6. maja 2021.

V uredbi je določen tudi postopek prenosa kmetijskega gospodarstva za obdobje po 31. maju 2021, ko vnos zbirne vloge ni več mogoč in do 2. novembra 2021, ko so že izpolnjeni pogoji za ukrepe za leto 2021.

Vir: Ministrstvo za kmetijstvo, gozdarstvo in prehrano

**Novela Uredbe o ukrepih kmetijsko-okoljska-podnebna plačila, ekološko kmetovanje in plačila območjem z naravnimi ali drugimi posebnimi omejitvami**

Vlada je izdala Uredbo o spremembah in dopolnitvah Uredbe o ukrepih kmetijsko-okoljska-podnebna plačila, ekološko kmetovanje in plačila območjem z naravnimi ali drugimi posebnimi omejitvami iz Programa razvoja podeželja Republike Slovenije za obdobje 2014–2020 in jo objavi v Uradnem listu.

Uredba določa izvajanje in financiranje ukrepov kmetijsko-okoljska-podnebna plačila (KOPOP), ekološko kmetovanje (EK) in plačila območjem z naravnimi ali drugimi posebnimi omejitvami (OMD) iz Programa razvoja podeželja 2014–2020 (PRP 2014–2020) v letu 2021 v skladu z Uredbo (EU) 2020/2220 Evropskega parlamenta in Sveta z dne 23. decembra 2020 o določitvi nekaterih prehodnih določb za podporo iz Evropskega kmetijskega sklada za razvoj podeželja (EKSRP) in Evropskega kmetijskega jamstvenega sklada (EKJS) v letih 2021 in 2022 ter o spremembi uredb (EU) št. 1305/2013, (EU) št. 1306/2013 in (EU) št. 1307/2013 glede sredstev in uporabe v letih 2021 in 2022 ter Uredbe (EU) št. 1308/2013 glede sredstev in razdelitve take podpore v letih 2021 in 2022 (Uredba 2020/2220/EU).

Uredba se spreminja in dopolnjuje tudi zaradi:

* popravka sklica na PRP 2014–2020 in sklicev na spremembe predpisov EU, ki urejajo ukrepe razvoja podeželja;
* ureditve izvajanja še trajajočih petletnih obveznosti ukrepov kmetijsko-okoljska-podnebna plačila (v nadaljnjem besedilu: ukrep KOPOP) in ekološko kmetovanje (v nadaljnjem besedilu: ukrep EK) ter podaljšanja zaključenih petletnih obveznosti teh ukrepov v letu 2021;
* določitve ugotavljanja kmetijske površine, ki je vključena v ukrep plačila območjem z naravnimi ali drugimi posebnimi omejitvami (v nadaljnjem besedilu: ukrep OMD);
* sprememb in dopolnitev prilog 5, 12 in 16.

Vir: Ministrstvo za kmetijstvo, gozdarstvo in prehrano

**Sklep o objavi sprememb in dopolnitev Prilog A in B k Sporazumu o mednarodnem cestnem prevozu nevarnega blaga**

Vlada je sprejela Sklep o objavi sprememb in dopolnitev Prilog A in B k Sporazumu o mednarodnem cestnem prevozu nevarnega blaga (ADR).

Na podlagi Zakona o prevozu nevarnega blaga veljajo za prevoz nevarnega blaga v Republiki Sloveniji zahteve prilog A in B k Sporazumu o mednarodnem cestnem prevozu nevarnega blaga (ADR). Prilogi se zaradi znanstvenega in tehničnega napredka redno spreminjata in dopolnjujeta. Nazadnje so bile spremembe in dopolnitve prilog objavljene v Uradnem listu RS, št. 8/19.

Razvoj prevoza nevarnega blaga po cesti je ključni sestavni del evropske prometne politike in zagotavlja pravilno delovanje vseh industrijskih panog, ki proizvajajo ali uporabljajo blago, ki je razvrščeno kot nevarno v skladu z ADR. Prilagoditev teh sporazumov tehničnemu in znanstvenemu napredku je zato bistvenega pomena, da se omogoči razvoj prevoza in z njim povezanih industrijskih panog v ekonomski verigi. Namen sprememb je uskladitev ADR z modalnimi predpisi Združenih narodov, vključno z novimi opredelitvami, razvrstitvenimi merili in UN številkami, zahtevami za pakiranje in označevanje, posodobitvijo veljavnih standardov in tehničnih predpisov ter redakcijskimi popravki.

Mednarodne določbe, ki se nanašajo na prevoz nevarnega blaga, se sprejemajo v različnih mednarodnih organizacijah, kot so Ekonomska komisija Združenih narodov za Evropo (UNECE), Medvladna organizacija za mednarodni železniški promet (OTIF) in različni specializirani organi Združenih narodov. Ker morajo biti pravila med seboj združljiva, so organizacije, ki pri tem sodelujejo, razvile kompleksen mednarodni sistem za usklajevanje in harmonizacijo. Spremembe določb se sprejemajo v dveletnih ciklih.

Vir: Ministrstvo za infrastrukturo

**Program porabe sredstev proračunskega sklada za gozdove za leto 2021**

Vlada je sprejela Program porabe sredstev proračunskega sklada za gozdove za leto 2021.

V skladu z Zakonom o gospodarjenju z gozdovi v lasti Republike Slovenije (ZGGLRS) s sredstvi proračunskega sklada za gozdove (Gozdni sklad) upravlja in z njimi razpolaga Ministrstvo za kmetijstvo, gozdarstvo in prehrano (MKGP) na podlagi letnega programa porabe sredstev, ki ga na predlog MKGP sprejme Vlada. Letni program porabe sredstev Gozdnega sklada določa razdelitev sredstev po določenih namenih v posameznem letu.

V Programu porabe sredstev proračunskega sklada za gozdove za leto 2021 se načrtuje višina prihodkov iz naslova razpolaganja z državnimi gozdovi, naslova letnega nadomestila za upravljanje državnih gozdov in naslova koncesijske dajatve. Prav tako se s Programom porabe sredstev proračunskega sklada za gozdove za leto 2021 načrtuje poraba za financiranje nalog, ki so opredeljene v ZGGLRS.

V letu 2021 je tako načrtovan skupen obseg prejemkov Gozdnega sklada v višini 11.945.213,06 EUR ter skupaj razpoložljiva sredstva v znesku 26.917.026,19 evrov. Načrtovan skupen obseg porabe za to leto znaša 19.456.914,37 evrov. Razlika med skupaj razpoložljivimi sredstvi v letu 2021 in planom porabe bo predvidoma namenjena financiranju nepredvidenih obveznosti, ki izvirajo iz lastninske pravice Republike Slovenije na gozdovih, in za financiranje nalog Sklada kmetijskih zemljišč in gozdov.

Vir: Ministrstvo za kmetijstvo, gozdarstvo in prehrano

**Odločba o izboru koncesionarja za proizvodnjo pijač iz izvira Polina**

Vlada je izdala odločbo o izboru koncesionarja, s katero se koncesija za rabo vode za proizvodnjo pijač iz izvira Polina podeli družbi Polinar, trgovina in storitve, d. o. o., Radovljica. Strokovna komisija za izbor koncesionarja je ugotovila, da družba izpolnjuje vse predpisane pogoje za podelitev koncesije. Vlada v skladu z določili Zakona o vodah izdaja odločbo o izboru koncesionarja. Po dokončnosti odločbe o izboru koncesionarja se bo s koncesionarjem sklenila koncesijska pogodba.

Vir: Ministrstvo za okolje in prostor

**Naravovarstveni informacijski sistem bo skrajšal upravne postopke**

Vlada je v veljavni načrt razvojnih programov 2021–2024 uvrstila nov projekt z nazivom »LIFE NARCIS – naravovarstveni informacijski sistem«. Skupna vrednost projekta LIFE NARCIS, katerega vodilni partner je Agencija Republike Slovenije za okolje, je 3.695.411 evrov. Projekt bo potekal do 31. decembra 2024.

Javnosti podatki (razen varovanih območij) zdaj niso dostopni na sodoben, digitalen način, s projektom pa se bo to izboljšalo. Namen projekta je zgraditi integriran funkcionalni informacijski sistem (IS) na področju varstva narave, ki bo omogočal enoten katalog rastlinskih in živalskih vrst, združil podatke iz različnih virov ter tako na enem mestu zagotavljal dostopnost potrebnih podatkov in informacij. Sistem bo omogočal večjo učinkovitost pri izvajanju zakonodaje, strateškem načrtovanju in boljši nadzor nad izvedenimi ukrepi. Prispeval bo k skrajšanju upravnih postopkov in večji dostopnosti podatkov končnim uporabnikom. V projektu zato sodeluje osem partnerjev, od tega šest javnih in dve zasebni instituciji. Projekt bo tako izboljšal sodelovanje med javnimi organi in tudi z zasebnimi institucijami, ki delujejo na področju ohranjanja narave. Pričakovati je pozitivne učinke na postopke odločanja in skrajšanje upravnih postopkov na različnih ravneh in področjih.

Projektnim partnerjem bo Evropska komisija povrnila 53,3 odstotka vseh stroškov, 46,7 odstotka pa je lastne udeležbe.

Vir: Ministrstvo za okolje in prostor

**Sprememba vrednosti projekta UL-AGRFT Ljubljana v veljavnem načrtu razvojnih programov**

Med izvajanjem projekta UL-AGRFT Ljubljana je prišlo do povečanja njegove vrednosti za dobrih 3,7 milijona evrov.

Projekt obsega nakup stavbe na Trubarjevi 3 ter ureditev prostorov na Aškerčevi cesti 5 za zagotovitev ustreznih prostorskih pogojev za delovanje Akademije za gledališče, radio, film in televizijo. Del kupljenih prostorov v stavbi na Trubarjevi 3 se bo namenil Filozofski fakulteti.

Investicijski program za projekt je predvideval stroške investicije v višini 18.125.084,60 EUR z DDV. Novelacija investicijskega programa pa predvideva stroške investicije v višini 21.898.868,51 EUR z DDV.

Ključni razlogi za povečanje investicijskih stroškov so:

* pridobljene ponudbe ter sklenjene pogodbe z izvajalci GOI del so presegale ocenjene vrednosti v izdelani projektni dokumentaciji,
* tekom izvajanja del je bilo potrebno izvesti dodaten obseg gradbeni-obrtniški del,
* višja vrednost nakupa nepremičnine na Trubarjevi 3 glede na ocenjeno v predhodno izdelani investicijski dokumentaciji.

V okviru povečanja vrednosti projekta do 20 odstotkov so bila naročena vsa dela in podpisane pogodbe razen za del potrebne tehnološke opreme. Tekom izvajanja aktivnosti v zvezi z javnim naročilom za tehnološko opremo je bilo ugotovljeno, da vse potrebne opreme ne bo mogoče naročiti v okviru spremembe vrednosti projekta do 20 odstotkov. Zato je bila pripravljena novelacija investicijskega programa. Potrebna dodatna sredstva za zaprtje finančne konstrukcije projekta v letu 2021 v višini 175.000 evrov bo zagotovila Univerza v Ljubljani. Ministrstvo za izobraževanje, znanost in šport pa v letu 2021 zagotavlja le sredstva v višini 591.387,16 EUR, in sicer gre za prenos neporabljenih koncesijskih sredstev iz leta 2020.

V skladu s potrjeno novelacijo investicijskega programa se predlaga povečanje vrednosti projekta v Načrtu razvojnih programov za 3.773.783,91 evrov oziroma za 20,82 odstotka.

Vir: Ministrstvo za izobraževanje, znanost in šport

**Vlada o poročilih glede poroštva Slovenije in odobreni finančni pomoči v okviru Evropskega instrumenta za finančno stabilnost**

Vlada je sprejela 39. in 40. poročilo o poroštvu Republike Slovenije in odobreni finančni pomoči Irski, Portugalski republiki in Helenski republiki.

Gre za redno poročanje Državnemu zboru o stanju poroštva, ki ga je Slovenija dala za namene finančne pomoči državam članicam evra v okviru Evropskega instrumenta za finančno stabilnost, ki je bil predhodnik Evropskega mehanizma za stabilnost.

Poročilo je bilo pripravljeno na podlagi Zakona o poroštvu Republike Slovenije za zagotavljanje finančne stabilnosti v evro območju, ki vladi nalaga, da Državni zbor četrtletno obvešča o danih poroštvih in finančni pomoči državi članici evroobmočja, ki se financira iz instrumentov financiranja Evropskega instrumenta za finančno stabilnost, zavarovanih s poroštvom Republike Slovenije.

Vse države prejemnice finančne pomoči s strani Evropskega instrumenta za finančno stabilnost so zaključile programe pomoči. Sedaj se izvaja le poprogramski nadzor, ki bo trajal, dokler 75 odstotkov posojenih sredstev ne bo vrnjenih.

Za zagotavljanje finančne pomoči je imel Evropski instrument za finančno stabilnost konec leta 2020 izdanih 67 dolžniških vrednostnih papirjev v skupni višini 197,08 milijarde evrov, za katere znaša poroštvo Slovenije eno milijardo evrov (glavnica). S povečanjem deleža v posamezni izdaji na 120 odstotkov oziroma do 165 odstotkov (za izdaje vrednostnih papirjev po 18. oktobru 2011) pa se poroštvo Slovenije poveča na 1,6 milijarde evrov glavnice, ki ji je potrebno prišteti natečene obresti.

Vir: Ministrstvo za finance

**Mnenje vlade o zahtevi za oceno ustavnosti Zakona o davčnem postopku**

Vlada je danes sprejela mnenje o zahtevi Vrhovnega sodišča Republike Slovenije za oceno ustavnosti četrtega odstavka 74. člena Zakona o davčnem postopku (ZDavP-2) in celotnega ZDavP-2. Vlada meni, da ureditev v omenjenem četrtem odstavku ni v neskladju z ustavo, glede dela, ki ga vlagatelj zahteve prepoznava kot neustavno pravno praznino, pa vlada išče ustrezne zakonske rešitve.

Četrti odstavek 74. člena ZDavp-2 določa, da se z izogibanjem ali zlorabo drugih predpisov ni mogoče izogniti uporabi predpisov o obdavčenju. Če se ugotovi takšno izogibanje ali zloraba, se šteje, da je nastala davčna obveznost, kakršna bi nastala ob upoštevanju razmerij, nastalih na podlagi gospodarskih (ekonomskih) dogodkov.

Vlada meni, da zahteva vrhovnega sodišča za oceno ustavnosti v delu, ki se nanaša na omenjeni četrti odstavek 74. člena, ni utemeljena.

Zahteva za oceno ustavnosti celotnega ZDavp-2 pa se nanaša na pravno praznino, ki jo prepoznava vlagatelj zahteve. Kot pravno praznino prepoznava to, da ZDavP-2 ne ureja posledic ugotovitve davčnega organa, da gre za zlorabo predpisov ali izogibanje, na predhodne postopke odmere ali vpletene davčne zavezance. V tem delu se vlada z vrhovnim sodiščem strinja, vendar le kadar posledice odločitve davčnega organa za prej vzpostavljena davčnopravna razmerja zakonsko niso urejene oziroma jih z instituti veljavne davčne zakonodaje (pravna sredstva ali vračilo davka) ni mogoče učinkovito urediti.

Za te primere vlada že išče ustrezne zakonske rešitve, kako pravno praznino odpraviti.

Vir: Ministrstvo za finance

**Vlada zahtevo za oceno ustavnosti 65. člena ZUTD ocenila za nepopolno in neutemeljeno**

Vlada je zahtevo za oceno ustavnosti 65. člena Zakona o urejanju trga dela (ZUTD) o prekinitvi revizijskih postopkov, ki se nanašajo na priznanje pravice do denarnega nadomestila za primer brezposelnosti in predhodne sodbe Višjega delovnega in socialnega sodišča, ocenila za nepopolno in neutemeljeno.

Ob tem je Vlada v sprejetem mnenju dodala, da ima ZUTD določen in jasen poseg v pravnomočno odločbo o priznanju pravice do denarnega nadomestila za primer brezposelnosti in daje razumljiv odgovor tudi dopolnjena določba 140. člena ZUTD. ZUTD v primeru nastopa okoliščin iz prvega odstavka 65. člena določa le eno posledico, ki se zgodi na točno določen dan in v ničemer ne povzroča negotovosti ali nepredvidljivosti za organ, ki zakon izvaja, ali za zavarovance in je posledično v celoti spoštovano ustavno načelo pravne države.

Vir: Ministrstvo za delo, družino, socialne zadeve in enake možnosti

**Vlada o spremembah evropske uredbe na področju trošarin**

Vlada je sprejela stališče Slovenije k predlogu sprememb Uredbe Sveta o upravnem sodelovanju na področju trošarin glede vsebine elektronskih evidenc. Slovenija predlog omenjene uredbe podpira.

Uredba Sveta 389/2012/EU določa pravno podlago za upravno sodelovanje na področju trošarin med državami članicami. Predlog spremembe te uredbe se nanaša na V. poglavje Direktive Sveta 2020/262/EU z dne 19. decembra 2019 o določitvi splošnega režima za trošarino (prenovitev), ki opredeljuje certificirane pošiljatelje in certificirane prejemnike.

Predlog spremembe uredbe določa obvezne podatke o certificiranih pošiljateljih in certificiranih prejemnikih, ki trošarinsko blago pošiljajo ali prejemajo le občasno, v elektronski evidenci, ki jo vodijo države članice. Certificiranemu pošiljatelju ali certificiranemu prejemniku, ki pošilja ali prejema trošarinsko blago le občasno, lahko države članice izdajo začasno potrdilo, omejeno na določeno količino trošarinskega blaga, enega certificiranega prejemnika ali certificiranega pošiljatelja in določeno časovno obdobje.

Obvezni podatki za vnos v elektronsko evidenco se nanašajo na količino trošarinskega blaga, identiteto certificiranega pošiljatelja v odpremni državi članici ob začetku gibanja trošarinskega blaga, identiteto certificiranega prejemnika v namembni državi članici ob zaključku gibanja trošarinskega blaga in trajanje začasnega potrdila.

Vir: Ministrstvo za finance

**Stališče do predloga o okrepljeni vlogi Evropske agencije za zdravila pri pripravljenosti na krize in kriznem upravljanju na področju zdravil in medicinskih pripomočkov**

Vlada je sprejela stališče Republike Slovenije do Predloga uredbe Evropskega parlamenta in Sveta o okrepljeni vlogi Evropske agencije za zdravila pri pripravljenosti na krize in kriznem upravljanju na področju zdravil in medicinskih pripomočkov.

Namen uredbe je vzpostavitvi jasen okvir za dejavnosti, ki jih bo Agencija izvajala v pripravah na izredne razmere v javnem zdravju in na druge izredne dogodke ter med njimi. S tem bi se okrepila zmožnost EU za hitro, učinkovito in usklajeno odzivanje na takšne izredne razmere.

Tako obsežne izredne razmere v javnem zdravju, kot so pri COVID-19, vplivajo na vse države članice, ki se same ne morejo ustrezno odzvati. Morebitno ali dejansko pomanjkanje zdravil in medicinskih pripomočkov v času kriz lahko povzroči tveganje nesorazmernega nacionalnega ustvarjanja zalog ali omejitev gibanj na enotnem trgu, ki veljajo za tako blago. Takšni ukrepi lahko negativno vplivajo na prost pretok blaga. Zato je v Predlogu uredbe predlagano usklajeno odzivanje na ravni Unije na spremljanje in zmanjševanje tveganja pomanjkanja, ki lahko državam članicam pomaga na način, da se bolje pripravijo na nenadno povečanje povpraševanja in se izognejo omejitvam izvoza znotraj EU ali prekomernemu in neusklajenemu ustvarjanju zalog. S tem se sredstva na nacionalni ravni in ravni EU lahko učinkovito dodeljujejo, da se lahko ohrani nemoteno delovanje enotnega trga in zagotovi splošen pozitivni učinek na javno zdravje.

Predlagani ukrepi bi prav tako dopolnili obsežno veljavno EU zakonodajo na področju zdravil in medicinskih pripomočkov, saj bi podpirali njeno nadaljnje izvajanje tudi v času krize. Predlog uredbe podpira spodbujanje razvoja zdravil, ki imajo potencial za zdravljenje, preprečevanje ali diagnosticiranje bolezni, ki povzročajo krizo v javnem zdravju. Z zagotovitvijo stalne strukture za delovanje strokovnih odborov bo znotraj Agencije tudi omogočeno hitro znanstveno svetovanje in zagotavljanje tehnične podpore na zahtevo v primeru krize ter podporo pri ocenjevanju nekaterih medicinskih pripomočkov z visoko stopnjo tveganja.

Republika Slovenija pozdravlja in podpira Predlogo uredbe Evropskega parlamenta in Sveta o okrepljeni vlogi Evropske agencije za zdravila pri pripravljenosti na krize in kriznem upravljanju na področju zdravil in medicinskih pripomočkov.

Republika Slovenija podpira razloge in prizadevanja, zaradi katerih je Evropska komisija v okviru pobude evropske zdravstvene unije predlagala vzpostavitev zakonodajnega okvira za razširitev dejavnosti, ki jih bo Evropska agencija za zdravila izvajala v pripravah na izredne razmere v javnem zdravju in na druge izredne dogodke ter med njimi, da bi se okrepila zmožnost EU za hitro, učinkovito in usklajeno odzivanje na take izredne razmere ter s tem tudi zagotavljanje varovanja zdravja ljudi z obvladovanjem izrednih razmer v javnem zdravju.

V procesu pogajanj se bo Republika Slovenija zavzemala za izboljšanje besedila in kompromisni predlog besedila uredbe, zlasti v delih, kjer so predlogi členov nejasni ali lahko vodijo v različne interpretacije. Posebej bo potrebna pozornost do določb, ki nalagajo obveznosti državam članicam. V povezavi z obveznostmi spremljanja in poročanja o zdravilih in medicinskih pripomočkih, ki jih predlog naslavlja na države članice, se bo Republika Slovenija zavzemala za čim večjo racionalizacijo teh aktivnosti. Podpirali bomo take rešitve, ki bi vodile k čim večji konkretizaciji aktivnosti za preprečevanje, zmanjševanje tveganja oz. omilitev motenj preskrbe s kritičnimi zdravili in medicinskimi pripomočki.

Vir: Ministrstvo za zdravje

**Vlada je sprejela stališče o Agendi EU za boj proti terorizmu**

Vlada Republike Slovenije je sprejela stališče Republike Slovenije o Agendi EU za boj proti terorizmu: predvidevanje, preprečevanje, zaščita in odzivanje.

Republika Slovenija podpira Agendo EU za boj proti terorizmu: predvidevanje, preprečevanje, zaščita in odzivanje. Prepoznava jo kot ustrezen pristop k zagotavljanju še bolj usmerjenega, koordiniranega in usklajenega uresničevanja politik in operativnih ukrepov EU v boju proti terorizmu in preprečevanju nasilnega ekstremizma.

Z vidika preprečevanja radikalizacije Slovenija pozdravlja, da agenda naslavlja vsa področja družbe. Zaveda se, da se lahko mladi srečujejo z vsebinami, povezanimi z radikalizacijo in ekstremizmom, predvsem prek družbenih omrežij in interesnih skupin. Zato pozdravlja, da agenda predvideva ukrepe za preprečevanje radikalizacije, predvsem s spodbujanjem sodelovanja med šolami, skupnostmi, mladinskimi centri, socialnimi delavci in organizacijami civilne družbe.

Pozdravlja, da je v agendo vključeno zavedanje pomena za dvig odpornosti upravljalcev kritične infrastrukture in izvajalcev bistvenih storitev na potencialne teroristične napade. Pozdravlja tudi, da agenda poudarja pomen mednarodnega sodelovanja in sodelovanja z mednarodnimi organizacijami ter izgradnjo zmogljivosti v tretjih državah za boj proti terorizmu in preprečevanje nasilne radikalizacije v okviru vseh štirih stebrov - predvidevanja, preprečevanja, zaščite in odzivanja.

Slovenija želi, da bi bila vloga obveščevalno-varnostnih služb kljub višji stopnji tajnosti delovanja bolj upoštevana. Vloge teh služb ne vidi zgolj na področju napovedovanja, ampak tudi v ostalih stebrih.

Evropska komisija je 9. decembra 2020 predstavila novo agendo EU za boj proti terorizmu. Z njo želi okrepiti boj proti terorizmu in nasilnemu ekstremizmu ter povečati odpornost EU na teroristične grožnje.

Vir: Ministrstvo za notranje zadeve

**Stališče do Predloga uredbe glede nekaterih začasnih ribolovnih možnosti za leto 2021 v vodah Unije in vodah zunaj Unije**

Vlada je sprejela stališče Republike Slovenije k zadevi Predlog uredbe Sveta o spremembi Uredbe (EU) 2021 / XXX glede nekaterih začasnih ribolovnih možnosti za leto 2021 v vodah Unije in vodah Unije in ga podpira.

Republika Slovenija meni, da je pri obravnavi predloga uredbe Sveta treba upoštevati mnenja držav članic, ki jih predlog neposredno zadeva. Republika Slovenija bo spremljala obravnavo predloga uredbe Sveta s horizontalnega vidika.

Predlog sicer ne zadeva slovenskega ribištva, saj slovenski morski gospodarski ribiči izvajajo ribolov le v severnem Jadranu.

Vir: Ministrstvo za kmetijstvo, gozdarstvo in prehrano

**Pobuda za sklenitev Sporazuma o zračnih prevozih**

Vlada je sprejela pobudo za sklenitev Sporazuma o zračnih prevozih med Republiko Slovenijo in Federativno republiko Brazilijo.

Za vzpostavitev rednega zračnega prevoza med državami je potrebno skleniti dvostranski sporazum o zračnih prevozih. Navedeni sporazum je potrebno skleniti tudi v primeru, da redna letalska povezava med državama ni vzpostavljena, letalski prevozniki pa želijo med seboj skleniti poslovne dogovore (npr. sporazum o delitvi linije), ki v svoji osnovi pomeni pridobivanje pravic, za katere je potreben dvostranski sporazum o zračnih prevozih med državama.

Sklenitev dvostranskega sporazuma o zračnih prevozih med Republiko Slovenijo in Federativno republiko Brazilijo je potrebna, saj so pogajanja za sklenitev celostnega sporazuma med Evropsko unijo in njenimi državami članicami na eni strani ter Federativno republiko Brazilijo na drugi strani neaktivna od leta 2018. Evropska komisija je imela mandat za sklenitev celostnega sporazuma o zračnem prometu z Brazilijo od leta 2010.

Sporazum o zračnem prometu med Evropsko unijo in njenimi državami članicami na eni strani ter Federativno republiko Brazilijo na drugi strani (t. i. celostni sporazum) je bil parafiran leta 2011, nato pa je brazilska stran odstopila od podpisa in predlagala dodatna pogajanja. Države članice Evropske unije so dale soglasje k nadaljevanju pogajanj, ki pa so od leta 2018 neaktivna. Zato na Ministrstvu za infrastrukturo predlagamo sklenitev dvostranskega sporazuma med Republiko Slovenijo in Federativno republiko Brazilijo.

Gradivo vsebuje pobudo za sklenitev sporazuma o rednem zračnem prevozu. Osnutek sporazuma vsebuje tudi posamezne določbe, ki morajo biti skladne s pravom Evropske unije. Glede slednjih bo Republika Slovenija v vsaki fazi pogajanj pridobila mnenja Evropske komisije skladno s predpisi EU. Glede na predhodna mnenja Evropske komisije o skladnosti sporazumov z drugimi državami s pravnim redom Evropske unije pa prav tako ne pričakujemo zadržkov.

Pristojni organ bo sklenitev sporazuma predlagal v okviru tretjega zasedanja Mešane komisije za gospodarsko sodelovanje med Slovenijo in Brazilijo, ki bo predvidoma potekalo med 15. in 19. marcem 2021 v Braziliji, vodil ga bo minister za zunanje zadeve dr. Anže Logarja. Pristojni organ bo sporazum usklajeval z osebnimi pogajanji in po diplomatski poti.

Pobuda za sklenitev mednarodnega sporazuma je pripravljena na podlagi Zakona o zunanjih zadevah. Skladno s tem zakonom je Andrej Petelin, v. d. generalnega direktorja Direktorata za letalski in pomorski promet, imenovan za vodjo delegacije, ostali člani delegacije za pogajanja pa za namestnike vodje delegacije. Opredelitev tega je skladno z Zakonom o zunanjih zadevah potrebna zaradi opredelitve pooblastila, ki jih imajo člani delegacije, to je za vodenje pogajanj tudi prek elektronske komunikacije.

Vir: Ministrstvo za infrastrukturo

**Vlada podpira predlog novele ZUTD vložen s strani volivk in volivcev**

Vlada je v sprejetem mnenju podprla Predlog zakona o spremembah in dopolnitvah Zakona o urejanju trga dela (predlog novele ZUTD), ki ga je Državnemu zboru predložila skupina 5000 volivk in volivcev.

Predlog novele ZUTD določa izjemo od zakonsko določene maksimalne višine denarnega nadomestila za primer brezposelnosti za delavce migrante, ki bi jim v državi zadnje zaposlitve pripadalo višje denarno nadomestilo brezposelnosti. Izjema od maksimalne višine nadomestila za primer brezposelnosti bi bila upoštevna le prve tri mesece prejemanja nadomestila za primer brezposelnosti, saj gre za obdobje, za katero država zadnje zaposlitve delavca migranta RS povrne celotni znesek dajatev, ki jih je zagotavljala RS. Obdobje treh mesecev bi bilo podaljšano na obdobje petih mesecev, če je delavec migrant v preteklih 24 mesecih dopolnil najmanj 12 mesecev zaposlitve v državi članici, katere zakonodaja je zanj veljala nazadnje, če bi se te dobe upoštevale pri ugotavljanju upravičenosti do dajatev za brezposelnost.

Vlada je v sprejetem mnenju predlog novele zakona ocenila za ustrezno utemeljen, zaradi česar ga je tudi podprla. Ob podpori predlogu novele zakona je Vlada tudi dodala, da je treba tekom zakonodajnega postopka preučiti in normativno urediti morebitna odprta vprašanja.

Vir: Ministrstvo za delo, družino, socialne zadeve in enake možnosti

**Vlada o predlogu sprememb Zakona o dohodnini**

Vlada je sprejela mnenje k predlogu sprememb Zakona o dohodnini, ki ga je Državnemu zboru Republike Slovenije predložila skupina volivk in volivcev.

Predlagatelji v predlogu zakona predvidevajo povečanje zakonsko določene splošne olajšave na 7.000 evrov letno, znižanje 50 odstotne dohodninske stopnje na 43 odstotkov, ponovno uvedbo usklajevanja davčnih olajšav s koeficientom rasti cen življenjskih potrebščin ter izvzem iz obdavčitve v Sloveniji za dohodke iz delovnega razmerja v tujini oziroma so posledica delovnega razmerja v tujini.

Predlagatelji s tem, ko predlagajo odstop od prvega odstavka 5. člena Zakona o dohodnini, ki določa, da je rezident zavezan za plačilo dohodnine od vseh dohodkov, ki imajo vir v Republiki Sloveniji in od vseh dohodkov, ki imajo vir izven Slovenije, predlagajo odstop od enega ključnih mednarodno uveljavljenih načel, to je obdavčitve rezidentov po svetovnem dohodku. S predlogom, da se zgolj za eno kategorijo dohodkov fizičnih oseb določili odstop od obdavčitve rezidentov po svetovnem dohodku, pa se krši ustavnega načela enakosti pred zakonom.

Vse rešitve, ki so predlagane v noveli, bi znižale prihodke iz naslova dohodnine na letni ravni za okoli 620 milijonov evrov.

Vlada meni, da predlogi niso ustrezni z vidika ustavnega načela enakosti pred zakonom, mednarodno sprejetih načel obdavčenja ter tudi z vidika finančnih posledic. Vlada predloga sprememb zato ne podpira.

Vir: Ministrstvo za finance

**Predlogi aktov v povezavi z epidemijo COVID-19**

**Vlada se je seznanila s Poročilom glede opravljenih nadzorov in Poročilom o cepljenju Zdravstvenega inšpektorata RS**

Poročilo glede opravljenih nadzorov Zdravstvenega inšpektorata Republike Slovenije v zvezi z nadzorom (SARS-CoV-2) navaja:

V obdobju od 8. 2. do 14. 2. 2021 je bilo skupno število opravljenih nadzorov vseh inšpekcijskih organov, določenih v PKP7, 3.494. Izrečenih je bilo 15 prekrškovnih sankcij, 299 opozoril po Zakonu o prekrških in 117 upravnih ukrepov.

Zdravstveni inšpektorat RS je od tega opravil 989 nadzorov, izrekel pa 2 prekrškovni sankciji, 91 opozoril po Zakonu o prekrških in 4 upravne ukrepe.

Poročilo o izvajanju nadzora cepljenja proti (SARS-CoV-2) navaja:

Zdravstveni inšpektorat RS je pri zavezancih, ki so izvajali cepljenje, opravil skupno 112 nadzorov in izdal 17 zavezancem ureditveno odločbo, s katero jim je bilo naloženo, da naj cepljenje opravljajo v skladu z Nacionalno strategijo cepljenja proti COVID-19.

Vir: Ministrstvo za zdravje

**Poročilo o ukrepih Policije za preprečevanje širjenja novega korona virusa**

Vlada Republike Slovenije je obravnavala Poročilo o ukrepih Policije za preprečevanje širjenja novega koronavirusa (SARS-CoV-2).

Od 9. do 15. februarja 2021 je policija prejela 64 prijav o kršitvah odloka, lastnih ugotovitev o kršitvah je bilo 1180. Izrekla je 741 opozoril ali ukazov po ZNPPol ali ZNB in uvedla 439 prekrškovnih postopkov po ZNB (PKP5). Policija je v tem obdobju na meji vročila 7552 potrdil o napotitvi v karanteno na domu, kar je za pet odstotkov manj kot teden prej. Glede na državo prihoda je bilo največ napotitev v karanteno na domu izročenih za osebe, ki so pripotovale iz Bosne in Hercegovine (5546), Kosova (535), Hrvaške (452) in Srbije (372). Na mejnih prehodih in kontrolnih točkah je policija zavrnila 75 oseb, kar je za 44 odstotkov manj kot teden dni prej.

V tem obdobju je bilo obravnavanih šest oseb, ki so nedovoljeno prestopile zunanjo mejo. Letos do 15. februarja je policija obravnavala 374 nezakonitih migrantov. Obravnavala je 12 primerov, v katerih je bilo prijetih 17 tihotapcev ljudi (14 tujcev in trije slovenski državljani) z 52 nezakonitimi migranti. Za 13 tihotapcev ljudi je bil odrejen pripor.

Vir: Ministrstvo za notranje zadeve

**Pregled razpoložljivosti inšpektorjev, nujnih nalog inšpekcij ter ukrepov in nadzorov na inšpektorja**

Vlada je obravnavala podatke o številu inšpektorjev, vseh opravljenih nadzorih, opravljenih nadzorih na inšpektorja, vseh izrečenih (upravnih in prekrškovnih) ukrepih ter izrečenih ukrepih na inšpektorja v obdobju od 8. do 14. februarja 2021, in sicer v zvezi z izvajanjem nadzora po Zakonu o nalezljivih boleznih.

Iz podatkov izhaja, da je skupno število opravljenih nadzorov na inšpektorja 3,1, medtem ko je skupno število izrečenih ukrepov na inšpektorja 0,4. Med inšpekcijami z največjim številom opravljenih nadzorov in izrečenih ukrepov na inšpektorja so npr.: Inšpektorat RS za delo, Inšpektorat RS za šolstvo in šport, Tržni inšpektorat RS, Urad RS za kemikalije in Zdravstveni inšpektorat RS.

Vir: Ministrstvo za javno upravo

**Spremembe in dopolnitve Odloka o začasnih omejitvah pri izvajanju športnih programov**

Vlada Republike Slovenije je izdala Odlok o spremembah in dopolnitvah Odloka o začasnih omejitvah pri izvajanju športnih programov ter ga bo objavila v Uradnem listu Republike Slovenije. Spremembe in dopolnitve odloka se nanašajo na jasnejšo opredelitev obveznosti testiranja na virus SARS-CoV-2.

S ciljem zagotavljanja varnosti pri športni vadbi športnikov, športnih tekmovanjih in športno rekreativnih dejavnostih je predpisano obvezno testiranje.

Športniki, člani njihovih ekip in drugo organizacijsko osebje, ki sodeluje pri izvedbi tekmovanj, se tekmovanj lahko udeležijo, če predložijo negativni rezultat testa na virus SARS-CoV-2 z metodo verižne reakcije s polimerazo ali hitrega antigenskega testa.

Strokovni delavci, ki vodijo proces športne vadbe športnikov in voditelji športno rekreativne dejavnosti, ki se lahko izvaja v skladu z 2. členom odloka, se testirajo tedensko s hitrim antigenskim testom, razen če predložijo negativni rezultat testa (PCR ali HAG).

Prav tako je spremenjena določba, ki opredeljuje dokazovanje izjem za osebe, ki so bile že cepljene. Čas za vzpostavitev zaščite po cepljenju je različen glede na cepivo.

Sprememba odloka začne veljati naslednji dan po objavi v Uradnem listu Republike Slovenije, odlok pa velja do 26. februarja 2021.

Vir: Ministrstvo za izobraževanje, znanost in šport

**Za tiste, ki so covid-19 preboleli, za vstop brez karantene zadostuje natisnjeno dokazilo**

Vlada Republike Slovenije je izdala Odlok o spremembah Odloka o določitvi pogojev vstopa v Republiko Slovenijo zaradi zajezitve in obvladovanja nalezljive bolezni COVID-19 in ga objavi v Uradnem listu Republike Slovenije. Odlok začne veljati naslednji dan po objavi v Uradnem listu in velja do 26. februarja 2021.

**Velja natisnjeno dokazilo o pozitivnem izvidu s portala zVem**

Pri izjemah za vstop brez negativnega testa in napotitve v karanteno (tisti, ki so covid-19 preboleli, in tisti, ki so bili cepljeni proti tej bolezni) velja, da je dokazilo lahko tudi rezultat testa PCR ali testa HAG, ki ga oseba lahko sama natisne s portala zVem. Tako se po nepotrebnem ne obremenjuje osebnega zdravnika za izdajo potrdila.

Pri cepljenih osebah je čas za vzpostavitev zaščite po cepljenju različen glede na cepivo. Tako se zaščita pri cepivu Biontech/Pfizer vzpostavi, ko je preteklo najmanj sedem dni od prejema drugega odmerka, pri cepivu Moderna pa najmanj 14 dni od prejema drugega odmerka. Pri cepivu AstraZeneca se ustrezna zaščita vzpostavi **že po prvem odmerku**, in sicer ko mine najmanj 21 dni.

**Rdeči seznam držav (ob vstopu karantena, razen za izjeme ali z negativnim testom)**

Na rdečem seznamu držav članic EU oziroma schengenskega območja ni več Danske in Norveške, spremembe so pri administrativnih enotah Portugalske, dodana je administrativna enota Atika (Grčija). Na seznamu tretjih držav ni sprememb.

Države članice EU/schengenskega območja:

1. Andora
2. Avstrija
3. Belgija
4. Bolgarija
5. Ciper
6. Češka
7. Estonija
8. Finska (samo posamezne administrativne enote): administrativna enota Helsinki - Uusimaa
9. Francija: vse administrativne enote celinske Francije in vsa čezmorska ozemlja, razen čezmorskih ozemelj Guadeloupe, Martinique in La Reunion
10. Grčija (samo posamezne administrativne enote): administrativna enota Atika
11. Hrvaška
12. Irska
13. Italija (samo posamezne administrativne enote): vse administrativne enote, razen administrativne enote Dolina Aoste
14. Latvija
15. Lihtenštajn
16. Litva
17. Luksemburg
18. Madžarska
19. Malta
20. Monako
21. Nemčija
22. Nizozemska
23. Poljska
24. Portugalska (samo posamezne administrativne enote): vse administrativne enote celinske Portugalske in vsa čezmorska ozemlja, razen avtonomne regije Azori
25. Romunija
26. San Marino
27. Slovaška
28. Španija
29. Švedska
30. Švica
31. Vatikan

Vir: Ministrstvo za notranje zadeve

**Vlada podaljšala veljavnost odlokov, sprejetih na podlagi Zakona o nalezljivih boleznih**

Vlada Republike Slovenije je izdala Odlok o spremembah določenih odlokov, izdanih na podlagi Zakona o nalezljivih boleznih, s katerim za sedem dni podaljšuje veljavnost odlokov in s tem ukrepov, ki so vsebovani v teh odlokih.

S sprejetim odlokom se do 26. februarja 2021 podaljšuje veljavnost ukrepov iz naslednjih odlokov:

* Odlok o začasni omejitvi kolektivnega uresničevanja verske svobode v Republiki Sloveniji;
* Odlok o začasni prepovedi ponujanja kulturnih in kinematografskih storitev končnim uporabnikom v Republiki Sloveniji;
* Odlok o začasnih ukrepih za zmanjšanje tveganja okužbe in širjenja okužbe z virusom SARS-CoV-2;
* Odlok o obvezni namestitvi razpršilnikov za razkuževanje rok v večstanovanjskih stavbah;
* Odlok o začasni delni omejitvi gibanja ljudi in prepovedi zbiranja ljudi zaradi preprečevanja okužb s SARS-CoV-2;

V posameznih odlokih so določbe, ki Vlado RS zavezujejo k preverjanju utemeljenosti ukrepov iz posameznega odloka vsakih sedem dni, prav tako pa končna določba jasno določa sedemdnevno veljavnost posameznega odloka.

Vlada se tedensko seznani s strokovnim mnenjem Strokovne skupine za zajezitev in obvladovanje epidemije COVID-19 pri Ministrstvu za zdravje o utemeljenosti ukrepov za zajezitev in obvladovanje epidemije nalezljive bolezni COVID-19. Na podlagi zadnje ocene se je vlada odločila za podaljšanje veljavnosti odlokov, ki so sprejeti na podlagi Zakona o nalezljivih boleznih, in s tem ukrepov, ki so vsebovani v navedenih odlokih.

Vir: Ministrstvo za zdravje

**Vlada prerazporedila sredstva državnega proračuna**

Ministrstvu za izobraževanje, znanost in šport je vlada razporedila dobrih šest milijonov evrov za pokritje izpada plačil zaradi oprostitev plačila za vrtec v mesecu decembru 2020 po Zakona o interventnih ukrepih za omilitev posledic drugega vala epidemije COVID-19.

Ministrstvu za delo, družino, socialne zadeve in enake možnosti je vlada razporedila skoraj 400 tisoč evrov za obveznosti iz naslova 84. člena Zakona o začasnih ukrepih za omilitev in odpravo posledic COVID-19. Sredstva bodo namenjena za povračilo stroškov oskrbnine zaradi umika v domačo oskrbo 60 izvajalcem.

Prav tako Ministrstvu za delo, družino, socialne zadeve in enake možnosti, je vlada razporedila dobrih 329 tisoč evrov za obveznosti na podlagi 81. člena Zakona o začasnih ukrepih za omilitev in odpravo posledic COVID-19. Sredstva bodo namenjena za strateško zalogo varovalne opreme desetim izvajalcem socialnega varstva.

Sredstva v višini skoraj tri milijone evrov je vlada razporedila Ministrstvu za delo, družino, socialne zadeve in enake možnosti, za pokritje obveznosti iz 83. člena Zakona o začasnih ukrepih za omilitev in odpravo posledic COVID-19. Sredstva bodo namenjena za pokritje izpada prihodkov zaradi nezasedenih kapacitet 99 izvajalcem.

Vlada je znotraj finančnega načrta Ministrstva za delo, družino, socialne zadeve in enake možnosti prerazporedila dober milijon evrov in pol. Sredstva bodo namenjena za spodbude za zaposlitev brezposelnih oseb. Ministrstvo bo zaradi pospeševanja aktivacije brezposelnih na javna dela dodatno napotilo tisoč dolgotrajno brezposelnih oseb, predvsem tiste, ki so prejemniki socialnih transferjev. Z izvajanjem javnih del se bo blažila kadrovska stiska v domovih za ostarele.

Finančni upravi Republike Slovenije je vlada zagotovila sredstva za pokritje obveznosti po 106. členu Zakona o interventnih ukrepih za pomoč pri omilitvi posledic drugega vala epidemije COVID-19 v višini dobrih 6 milijonov evrov ter 263 tisoč evrov za pokritje obveznosti po 122. členu Zakona o interventnih ukrepih za pomoč pri omilitvi posledic drugega vala epidemije COVID-19. Sredstva bodo namenjena za pomoč pri nakupu antigenskih hitrih testov na virus SARS-CoV-2 za pravne osebe, ki so organizirane kot gospodarske družbe, samostojni podjetniki posamezniki in zadruge. Upravičeni so do pomoči za izvedbo hitrih testov v višini 40 evrov na zaposlenega na dan oddaje vloge. Poleg tega se sredstva zagotavljajo tudi za pomoč za nakup hitrih testov in PCR testov za testiranje športnikov na prisotnost virusa SARS-CoV-2, ki se udeležujejo uradnih tekmovanj pod okriljem mednarodnih športnih zvez, športnike, ki nastopajo na najvišjih ravneh tekmovanj pod okriljem nacionalnih panožnih zvez, ter trenersko in drugo tekmovalno osebje, ki se udeležuje navedenih tekmovanj. Upravičenec do izplačila pomoči so nacionalne panožne športne zveze, ki organizirajo tekmovanja oziroma nacionalne panožne športne zveze, katerih tekmovalci se udeležujejo tekmovanj.

Vir: Ministrstvo za finance

**Predlog stališča Vlade do Akcijskega načrta za evropsko demokracijo**

Vlada Republike Slovenije je sprejela gradivo Predlog stališča Vlade Republike Slovenije do Akcijskega načrta za evropsko demokracijo.

Akcijski načrt za evropsko demokracijo (EDAP) je bil kot ena od glavnih pobud zapisan v Delovnem programu Komisije za leto 2020 oziroma napovedan že v političnih usmeritvah predsednice Komisije Ursule von der Leyen.

Dokument sloni na oceni Evropske komisije, da se v zadnjih letih demokracija v Evropski uniji spopada s pomembnimi izzivi – od naraščajočega ekstremizma in vmešavanj v volitve do širjenja lažnih informacij in groženj novinarkam in novinarjem, tako na spletu kot drugje. Namen EDAP je državljanom omogočiti boljše sodelovanje v demokratičnem procesu ter jim zagotoviti informirano sprejemanje odločitev brez nezakonitega vmešavanja in manipulacij.

Akcijski načrt za evropsko demokracijo določa ukrepe na področju spodbujanja svobodnih in poštenih volitev, krepitve svobode in pluralnosti medijev ter boja proti dezinformacijam. Komisija namerava Načrt postopoma izvesti do leta 2023, nato bo ocenila dosežen napredek in potrebo po nadaljnjih ukrepih.

Slovenija podpira namen Akcijskega načrta za evropsko demokracijo in soglaša, da so za delujočo demokracijo potrebni varovala, sistem zavor in ravnovesij ter učinkovite institucije, ki skupaj z načeli svobode izražanja in vladavine prava predstavljajo podlago za pluralistično demokratično družbo.

Slovenija se bo zavzemala za oblikovanje široke podpore izvajanju ukrepov, ki jih predvideva EDAP. Ti lahko okrepijo demokratično podlago za reševanje izzivov gospodarske in zdravstvene krize, s katero se v članicah EU soočamo.

Vir: Ministrstvo za zunanje zadeve

**Odločanje Vlade Republike Slovenije kot skupščine**

**Vlada kot skupščina družbe 2TDK dala soglasje družbi 2TDK k predlaganemu postopku sklenitve zavarovanja pred tveganjem spremembe obrestne mere**

Vlada Republike Slovenije je v vlogi ustanoviteljice in edine družbenice družbe 2TDK, Družba za razvoj projekta, d.o.o. izvedla skupščino družbe z naslednjimi točkami:

* Soglasje k predlaganemu postopku sklenitve zavarovanja pred tveganjem obrestne mere in sklenitvi okvirnih pogodb za izvedene finančne instrumente z bankami NLB d.d., Nova KBM d.d., in UniCredit Banka Slovenija d.d. Pogodba z izbrano najugodnejšo banko se sklene za uporabo instrumenta »obrestna kapica« z 0 odstotno izvršilno obrestno mero, za obdobje od 30. 6. 2026 do 30. 6. 2046 za celoten znesek kredita v višini 112,5 mio evrov. Maksimalen znesek premije za nakup »obrestne kapice« pri tem ne sme biti večji od 14,7 mio evrov.
* Povečanje osnovnega kapitala družbe z vplačilom zneska v višini 11.754.916,34 evrov iz naslova pobranega pribitka k cestnini v letu 2020.

Vir: Ministrstvo za infrastrukturo

**Predlogi Komisije Vlade Republike Slovenije za administrativne zadeve in imenovanja**

**Vlada razrešila in imenovala predstavnike ustanovitelja v Svetu javnega zdravstvenega zavoda Zavod Republike Slovenije za transfuzijsko medicino**

Vlada je na današnji redni seji v Svetu javnega zdravstvenega zavoda Zavod Republike Slovenije za transfuzijsko medicino razrešila dosedanje člane Matevža Lakoto, Damjana Matičiča, Petra Černelča in mag. Branka Bregarja. Do izteka mandata sveta zavoda, torej do 19. marca 2022, je v svet Zavoda Republike Slovenije za transfuzijsko medicino za predstavnike ustanovitelja imenovala Andrejo Draginc, mag. Ingrid Kovšca Pušenjak, Aleksandra Bucika in Mojco Stoschitzky.

Vir: Ministrstvo za zdravje

**Vlada razrešila in imenovala predstavnike ustanovitelja v Svetu javnega zdravstvenega zavoda Univerzitetne klinike za pljučne bolezni in alergijo Golnik**

Vlada je na današnji redni seji v Svetu javnega zdravstvenega zavoda Univerzitetne klinike za pljučne bolezni in alergijo Golnik razrešila dosedanje člane Antonijo Pungerčan, Zvonko Krančan, Vero Kralj Drmota, Simona Jevšinka. Do izteka mandata sveta zavoda, torej do 11. decembra 2021, je v svet Univerzitetne klinike za pljučne bolezni in alergijo Golnik za predstavnike ustanovitelja imenovala Rudolfa Ogrinca, Matjaža Tavčarja, Tanjo Perčič Poklukar, Miho Zalokarja.

Vir: Ministrstvo za zdravje

**Vlada razrešila in imenovala predstavnike ustanovitelja v Svetu javnega zdravstvenega zavoda Zavod Republike Slovenije za presaditev organov in tkiv**

Vlada je na današnji redni seji v Svetu javnega zdravstvenega zavoda Zavod Republike Slovenije za presaditev organov in tkiv razrešila dosedanja člana prof. dr. Rafaela Ponikvarja in Andreja Del Fabra.

Do izteka mandata sveta zavoda, torej do 19. februarja 2022, je v svet Zavoda Republike Slovenije za presaditev organov in tkiv za predstavnika ustanovitelja imenovala Branko Krek Petrina in Valentina Sojarja.

Vir: Ministrstvo za zdravje

**Vlada razrešila in imenovala predstavnike ustanovitelja v Svetu javnega zdravstvenega zavoda Ortopedske bolnišnice Valdoltra**

Vlada je na današnji redni seji v Svetu javnega zdravstvenega zavoda Ortopedske bolnišnice Valdoltra razrešila dosedanje člane mag. Eldo Gregorič Rogelj, Ano Žličar, Mladena Čehovina, Zdravka Kirna.

Do izteka mandata sveta zavoda, torej do 21. januarja 2022, je v svet Ortopedske bolnišnice Valdoltra za predstavnike ustanovitelja imenovala Borisa Poberaja, Bojana Mevljo, Edvino Gregorič in Barbaro Gojtanić.

Vir: Ministrstvo za zdravje

**Vlada razrešila in imenovala predstavnike ustanovitelja v Svetu javnega zdravstvenega zavoda Psihiatrične bolnišnice Ormož**

Vlada je na današnji redni seji v Svetu javnega zdravstvenega zavoda Psihiatrične bolnišnice Ormož razrešila dosedanje člane mag. Petra Požuna, Damjana Vrabla, Matjaža Tavčarja, Dejana Doberška.

Do izteka mandata sveta zavoda, torej do 11. novembra 2022, je v svet Psihiatrične bolnišnice Ormož za predstavnike ustanovitelja imenovala mag. Bojana Šinka, Marjana Megliča, Branko Sok in Davorina Kovačeca.

Vir: Ministrstvo za zdravje

**Vlada razrešila in imenovala predstavnike ustanovitelja v Svetu javnega zdravstvenega zavoda Psihiatrične bolnišnice Begunje**

Vlada je na današnji redni seji v Svetu javnega zdravstvenega zavoda Psihiatrične bolnišnice Begunje razrešila dosedanje člane mag. Nadjo Čobal, mag. Alenko Šik, Mirjano Hren, Moniko Ažman. Do izteka mandata sveta zavoda, torej do 13. decembra 2021, je v svet Psihiatrične bolnišnice Begunje za predstavnike ustanovitelja imenovala Srečka Brumna, Majo Kunčič, mag. Mojco Vnučec Špacapan in Justina Luko Poličarja.

Vir: Ministrstvo za zdravje

**Vlada razrešila in imenovala predstavnike ustanovitelja v Svetu javnega zdravstvenega zavoda Splošne bolnišnice Brežice**

Vlada je na današnji redni seji v Svetu javnega zdravstvenega zavoda Splošne bolnišnice Brežice razrešila dosedanje člane mag. Vesno Smrekar, Rajko Križanec, mag. Bojana Tičarja, Tomislava Jurmana. Do izteka mandata sveta zavoda, torej do 26. februarja 2022, je v svet Splošne bolnišnice Brežice za predstavnike ustanovitelja imenovala Roberta Kašeta, Matejko Gerjevič, Zdenko Dernovšek in Patricio Čular.

Vir: Ministrstvo za zdravje

**Vlada razrešila in imenovala predstavnike ustanovitelja v Svetu javnega zdravstvenega zavoda Splošne bolnišnice Novo Mesto**

Vlada je na današnji redni seji v Svetu javnega zdravstvenega zavoda Splošne bolnišnice Novo Mesto razrešila dosedanje člane dr. Marto Kavšek, Jureta Ročnika, Martino Vrhovnik, mag. Franca Hočevarja, mag. Miroslava Bergerja. Do izteka mandata sveta zavoda, torej do 17. decembra 2021, je v svet Splošne bolnišnice Novo Mesto za predstavnike ustanovitelja imenovala Daniela Miketiča, Jožeta Veseliča, dr. Vido Čadonič Špelič, Bojana Kekca in Evo Filej Rudman.

Vir: Ministrstvo za zdravje

**Razrešitev in imenovanje namestnika članice v Ekonomsko-socialnem svetu**

Vlada Republike Slovenije je na današnji seji sprejela sklep, da se v Ekonomsko-socialnem svetu razreši dr. Jure Gašparič in v Ekonomsko-socialni svet imenuje dr. Mitja Slavinec, državni sekretar v Ministrstvu za izobraževanje, znanost in šport – namestnik članice.

Na podlagi drugega odstavka 5. člena Pravil delovanja Ekonomsko socialnega sveta vsak od partnerjev v Ekonomsko-socialnem svetu imenuje svoje predstavnike v svet, s tem da ima vsak partner največ 8 članov, vsak član pa ima lahko namestnika. V prvem odstavku 5. člena Pravila določajo, da mora sestava predstavnikov vsakega od partnerjev zagotavljati zastopanje interesov vsakega partnerja, ki je udeležen v tripartitnem socialnem dogovarjanju, nadalje v tretjem odstavku 5. člena predstavnike vlade imenuje Vlada Republike Slovenije.

Zaradi sprememb v sestavi Vlade Republike Slovenije se razreši dosedanji namestnik članice v Ekonomsko-socialnem svetu ter imenuje nov namestnik članice v Ekonomsko-socialnem svetu.

Vir: Generalni sekretariat vlade

**Seznanitev vlade z iztekom mandata članu sveta in predlog za razrešitev člana sveta Javne agencije Republike Slovenije za varstvo konkurence ter predlog besedila javnega poziva za zbiranje predlogov kandidatov za dva člana sveta**

Na podlagi drugega odstavka 12.f člena in tretjega odstavka 12.b člena Zakona o preprečevanju omejevanja konkurence ter tretjega, četrtega in petega odstavka 11. člena Sklepa o ustanovitvi Javne agencije Republike Slovenije za varstvo konkurence (AVK) je vlada sprejela sklep, s katerim državnemu zboru predlaga, da na podlagi odstopne izjave, predčasno razreši člana sveta AVK Aleša Kuharja. Seznanila se je tudi z iztekom mandata člana sveta AVK, Andreja Praha, kateremu petletni mandat poteče 4. marca 2021.

Vlada je določila tudi besedilo javnega poziva za zbiranje predlogov kandidatov za dva člana sveta AVK in ga objavi v Uradnem listu Republike Slovenije. Ministrstvu za gospodarski razvoj in tehnologijo nalaga, da javni poziv iz prejšnje točke objavi na svojih spletnih straneh, in ga pooblašča, da izvede vsa potrebna opravila v postopku priprave predloga kandidatov za člane sveta AVK ter vladi predlaga dva kandidata za člana sveta AVK, ki izpolnjujeta kriterij strokovnosti in usposobljenosti na področju dela Javne agencije Republike Slovenije za varstvo konkurence.

Vir: Ministrstvo za gospodarski razvoj in tehnologijo

**Ostali predlogi administrativnih zadev in imenovanj**

**Dr. Franc Janžekovič imenovan za vršilca dolžnosti generalnega direktorja Direktorata za visoko šolstvo**

Vlada Republike Slovenije je na današnji seji izdala odločbo, s katero se Jano Javornik Skrbinšek, PhD (Združeno kraljestvo Velike Britanije in Severne Irske) z 21. februarjem 2021 razreši s položaja generalne direktorice Direktorata za visoko šolstvo na Ministrstvu za izobraževanje, znanost in šport.

Vlada Republike Slovenije je izdala odločbo, s katero se dr. Franc Janžekovič z 22. februarjem 2021 imenuje na položaj vršilca dolžnosti generalnega direktorja Direktorata za visoko šolstvo, in sicer do imenovanja generalnega direktorja oziroma direktorice po opravljenem natečajnem postopku, vendar največ za šest mesecev, to je najdlje do 21. avgusta 2021.

Vir: Ministrstvo za izobraževanje, znanost in šport

**Tomaž Belinger imenovan za vršilca dolžnosti generalnega direktorja Direktorata za investicije**

Vlada Republike Slovenije je izdala odločbo, s katero se Iztok Žigon z 21. februarjem 2021 razreši s položaja generalnega direktorja Direktorata za investicije na Ministrstvu za izobraževanje, znanost in šport.

Vlada Republike Slovenije je izdala odločbo, s katero se Tomaž Belinger z 22. februarjem 2021 imenuje na položaj vršilca dolžnosti generalnega direktorja Direktorata za investicije, in sicer do imenovanja generalnega direktorja oziroma direktorice po opravljenem natečajnem postopku, vendar največ za šest mesecev, to je najdlje do 21. avgusta 2021.

Vir: Ministrstvo za izobraževanje, znanost in šport

**Mag. Helena Kujundžić imenovana za vršilko dolžnosti generalne direktorice Direktorata za predšolsko vzgojo in osnovno šolstvo**

Vlada Republike Slovenije je izdala odločbo, s katero se Anton Baloh z 21. februarjem 2021 razreši s položaja generalnega direktorja Direktorata za predšolsko vzgojo in osnovno šolstvo na Ministrstvu za izobraževanje, znanost in šport.

Vlada Republike Slovenije je izdala odločbo, s katero se mag. Helena Kujundžić Lukaček z 22. februarjem 2021 imenuje na položaj vršilke dolžnosti generalne direktorice Direktorata za predšolsko vzgojo in osnovno šolstvo, in sicer do imenovanja generalnega direktorja oziroma direktorice po opravljenem natečajnem postopku, vendar največ za šest mesecev, to je najdlje do 21. avgusta 2021.

Vir: Ministrstvo za izobraževanje, znanost in šport

**Vlada razrešila in imenovala predstavnika ustanovitelja v Svetu javnega zdravstvenega zavoda Splošne bolnišnice Murska Sobota**

Vlada je na današnji redni seji v Svetu javnega zdravstvenega zavoda Splošne bolnišnice Murska Sobota razrešila dosedanjega član prof. dr. Mitjo Slavinca. Do izteka mandata sveta zavoda, torej do 21. septembra 2021, je v svet Splošne bolnišnice Murska Sobota za predstavnika ustanovitelja imenovala Gyöngyi Kercsmár.

Vir: Ministrstvo za zdravje